Document ID: 32006D0858

KOMISJONI OTSUS,
28. november 2006,
millega muudetakse otsust 2005/393/EÜ lammaste katarraalse palaviku korral kohaldatavate kitsendustega tsoonide osas
(teatavaks tehtud numbri K(2006) 5607 all)
(EMPs kohaldatav tekst)
(2006/858/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (1) eriti selle artikli 8 lõiget 3,
ning arvestades järgmist:
(1)
Direktiiviga 2000/75/EÜ kehtestatakse ühenduses lammaste katarraalse palaviku vastu võitlemiseks kontrollieeskirjad ja tõrjemeetmed, mis hõlmavad ka ohustatud tsoonide ja järelevalvetsoonide kehtestamist ning kõnealustest tsoonidest loomade väljaviimise keeldu.
(2)
Komisjoni 23. mai 2005. aasta otsusega 2005/393/EÜ (lammaste katarraalsest palavikust ohustatud tsoonide ja järelevalvetsoonide ning nendest tsoonidest välja- või läbiveo tingimuste kohta) (2) on ette nähtud selliste geograafiliste piirkondade piiritlemine, kus liikmesriigid peavad kehtestama lammaste katarraalsest palavikust ohustatud tsoonid ja järelevalvetsoonid (edaspidi “kitsendustega tsoonid”).
(3)
3. novembril 2006 teavitas Portugal komisjoni 4. serotüübi viiruse levimisest kitsendustega tsooni E mitmes äärealas. Seetõttu tuleks kitsendustega tsooni laiendada, võttes arvesse kättesaadavaid andmeid vektori ökoloogiliste seoste ja praeguste ilmastikuolude kohta.
(4)
2006. aasta augusti keskel ja septembri alguses teatasid Belgia, Saksamaa, Prantsusmaa ja Madalmaad lammaste katarraalse palaviku puhangutest ning pärast seda on komisjon direktiivi 2005/393/EÜ kitsendustega tsooni piiritlemise osas korduvalt muutnud.
(5)
6. novembril 2006 teatas Saksamaa komisjonile uutest lammaste katarraalse palaviku puhangutest Nordrhein-Westfalenis, Rheinland-Pfalzis ja Alam-Saksimaal. Nimetatud avastustest johtuvalt tuleks muuta Saksamaa ja Prantsusmaa kitsendustega tsooni piiri.
(6)
6. novembril 2006 teatas Itaalia komisjonile, et esimest korda on avastatud 1. serotüübi viiruse levik Cagliari provintsis Sardiinia piirkonnas, mis juba asub kitsendustega tsoonis C. Neid uusi avastusi arvestades on asjakohane lisada uus kitsendustega tsoon, mis hõlmab nakatunud piirkonda.
(7)
Otsust 2005/393/EÜ tuleks vastavalt muuta.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2005/393/EÜ I lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 28. november 2006

Labels: 3
18
6